标题：安禄山事迹
简介
《安禄山事迹》为唐代别史杂记，共三卷，唐姚汝能撰。
本书每卷都题“华阴县尉姚妆能纂”。作者是何时人，生平事迹若何，均不可考。全书凡三卷，自安禄山出生到至德二年（757 年）被杀，兼及安庆绪和史思明父子事。安史之乱是标志着唐代盛衰的转折点。《新唐书·安禄山传》比旧传增加了不少内容，通过查对，可知有不少是取材于姚汝能书，另有一些新增的史实，当采自现已佚失的其他有关史籍。但就《安禄山事迹》一书来说，其中尚有不少内容为正史所不载。如玄宗数次所赏给安禄山的各类物资名目，以及安禄山恃宠纵恶在河北潜谋作乱等等具体情节，都值得重视。是书所记无疑是研究安史乱事以及唐玄宗时期东北边防状况的重要资料。
《藕香零拾》所收该书，附有缪荃孙光绪甲辰（1904 年）撰跋文，记其核校情况，颇便参读。现有上海古籍出版社1983年版和齐鲁书社1997年版是比较容易找到的本子。
原文选载
卷上
安禄山，营州杂种胡也，小名轧荦山。母阿史德氏[1]，为突厥巫，无子，祷轧荦山，神应而生焉。是夜赤光傍照，羣兽四鸣，望气者见妖星芒炽落其穹庐。时张韩公使人搜其庐，不获，长幼并杀之。禄山为人藏匿，得免。怪兆奇异不可悉数，其母以为神，遂命名轧荦山焉。突厥呼斗战神为轧荦山。少孤，随母在突厥中。母后嫁胡将军安波注[2]兄延偃。史思明令伪史官官稷一撰《禄山墓志》云，祖讳逸偃，与此不同。
开元初，延偃族落破，胡将军安道买[3]男孝节并波注男思顺文贞俱逃出突厥中。道买次男贞节为岚州别驾收之。禄山年十余岁，贞节与其兄孝节相携而至，遂与禄山及思顺并为兄弟，乃冒姓安氏，案：郭汾阳请雪安思顺表云：本姓康，亦不具本末。名禄山焉。长而奸贼残忍，多智计，善揣人情，解九蕃语[4]，为诸蕃互市牙郎。张守珪为范阳节度使，禄山盗羊奸发，追捕至，欲棒杀之。禄山大呼曰：「大夫不欲灭奚、契丹两蕃耶？而杀壮士！」守珪奇其言貌，乃释之，留军前驱使，遂与史思明同为捉生将。禄山素习山川井泉，尝以麾下三五骑生擒契丹数十人，守珪转奇之，每益以兵，擒贼必倍。后为守珪偏将，所向无不摧靡，守珪遂养为子，以军功加员外左骑卫将军，充衙前讨击使。
开元二十一年，守珪令禄山奏事，中书令张九龄见之，谓侍中裴光庭曰：「乱幽州者，必此胡也。」
二十四年，禄山为平卢将军，讨契丹失利，守珪奏请斩之。九龄批曰：「穰苴出军，必诛庄贾；孙武行令，亦斩宫嫔。守珪军令若行，禄山不宜免死。」玄宗惜其勇锐，一作骁勇。但令免官，白衣展效。九龄又执奏，请诛之。玄宗曰：「卿岂以王夷甫识石勒，便臆断禄山难制耶？」竟不诛之。玄宗至蜀，追恨不从九龄之言，遣中使至曲江祭酹，其诰辞刻于白石山崖壁中。至建中元年十一月五曰，德宗以九龄先睹未萌，追赠司徒。
二十八年，为平卢军兵马使。
二十九年三月九曰，加特进。时御史中丞张利贞为河北采访使，至平卢。禄山谄佞，善伺人情，曲事利贞，复以金帛遗其左右。利贞归朝，盛称禄山之美，遂授营州都督[5]，充平卢军节度使，知左厢兵马使，度支、营田、水利、陆运使副，押两蕃、渤海、黑水四府经略使[6]，顺化州刺史。王仁经授以伟略，玄宗始亲信之。
天宝元年正月六曰，分平卢别为节度，以禄山为左羽林大将军，员外置同正员兼柳城郡太守，持节充平卢军摄御史大夫，管内采访处置等使。
二载，入朝，奏对称旨，因是玄宗赏重之，加骠骑大将军。
三载三月，授范阳长史，充范阳节度、河北采访使，平卢节度，余如故。
是月，禄山出镇，敕中书门下三品已下正员外部长官、诸司侍郎、御史中丞于鸿胪亭子祖饯。是时，禄山奏云：去年七月，部内生紫方虫食禾苗，臣焚香告天曰：臣若不行正道，事主不忠，食臣心；若不欺正道，事主竭诚，其虫请便消化，启告必应。时有羣鸟食其虫，其鸟赤头而青色。伏请宣付史馆。又其时选人张奭者，御史中丞倚之子也，不辨菽麦，假手为判，中甲科。时有下第者，为蓟令，以事白禄山。禄山恩宠渐盛，得见无时，具奏之。玄宗乃大集登科人，御花萼楼，亲试升第者一二。奭手持试纸，竟曰不下一字，时谓之曳白。玄宗大怒，出吏部侍郎宋遥为武当太守，倚淮阳太守，敕「庭闱之闲，不能训子，选调之际，仍以托人」。士子皆为戏笑焉。
四载，奚、契丹各杀公主，举部落以叛。禄山方邀两蕃肆其侵掠，奚等始贰于我。禄山又奏：臣昨讨契丹，军次北平郡，梦见先朝名将李绩、李靖于臣求食。乃令立庙，兼伸祷祈，荐奠之曰，神室梁生芝草，一本十茎，状如珊瑚盘迭。臣当重寄，誓殄东夷，人神协从，灵芝瑞应。伏请宣付史馆，以彰幽赞之功，从之。禄山恃恩宠，纵虚妄，以取媚于玄宗，皆此之类也。
五载，吏部尚书席建侯为河北黜陟使，表荐禄山公直无私，严正奉法。利贞推美于前，建侯表进于后。
六载正月二十四曰，加兼御史大夫。右相李林甫素与禄山交通，复屡言于玄宗，由是特加宠遇。玄宗初即位，用郭元振、薜翊、张嘉贞、张说、杜暹、萧嵩、李适之，咸以大将直登三事。李林甫既陷适之，遂反其制，始请以蕃人为将，以固其权。尝奏于玄宗曰：「以陛下之雄才，国家富强，而蕃之未灭者，由文吏为将而怯懦不胜武也。陛下必欲灭四夷，威海内，即莫若武臣，武臣莫若蕃将，生时气雄，少养马上[7]，长习陈敌，此天性也。陛下抚而将之，使其必死，则夷狄不足图也。」玄宗大悦。首用禄山，卒为戎首，林甫之罪也。初，王鉷承恩亚于林甫，而敬畏其威，事之弥谨。禄山恃恩，尝见林甫白事，怠而不恭。林甫欲示以威，佯语他事，命左右白王大夫鉷至，鞠躬如也。禄山不觉自失。鉷语逾谨，而禄山逾恭，自此还递相维。林甫危害肃宗，告禄山思作难，约令其子引兵来援。天宝十年，林甫死后，杨国忠纳禄山，遗严庄领阿布私部下降兵三十三人[8]，告林甫与阿布私潜通，结为父子。至十二载，诏夺林甫官爵，同凡庶殡掩，连累之者，五六十人。迹其行事，不得不尔。
玄宗春秋渐高，托禄山心膂之任。禄山每探其旨，常因内宴承欢，奏云：「臣蕃戎贱臣，受主宠荣过甚，臣无异材为陛下用，愿以此身为陛下死。」玄宗不对，私甚怜之，因命皇太子见之。禄山见太子不拜，左右曰：「何为不拜？」禄山曰：「臣蕃人，不识朝仪，不知太子是何官？」玄宗曰：「是储君。朕百岁之后，传位于太子。」禄山曰：「臣愚，痹贿只知陛下，不知太子，臣今当万死。」左右令拜，禄山乃拜。玄宗尤嘉其纯诚。时贵妃太真宠冠六宫，禄山遂请为养儿。每对见，先拜太真，玄宗问之，奏曰：「蕃人先母后父耳。」玄宗大悦。禄山恩宠寖深，上前应对，杂以谐谑，而贵妃常在座，诏杨氏三夫人约为兄弟。由是，禄山心动。及动兵，闻马嵬之事，不觉数叹。虽林甫养育之，国忠激怒之，然其它肠亦可知也。
六载，加御史大夫，封两妻康氏、段氏并为国夫人。禄山尝令麾下将刘骆谷在京伺察朝廷旨意动静，皆并代为笺表，便随所要而通之。御史中丞杨国忠中外敬惮，每禄山登降，扶翼之。右丞相李林甫专宰相柄，威权莫二，见禄山于政事堂，引坐与语。时属冬寒，脱己袍披覆之，其为承恩见重也如此。晚年益肥，腹垂过膝，自秤得三百五十斤。每朝见，玄宗戏之曰：「朕适见卿腹几垂至地。」禄山每行，以肩膊左右抬挽其身，方能移步。玄宗每令作《胡旋舞》，其疾如风。尝夜晏禄山、禄山醉卧，化为一黑猪而龙首，左右遽言之，玄宗曰：「猪龙也，无能为者。」禄山乘驿马诣阙，每驿中闲筑台以换马，谓之大夫换马台。不然马辄死。驿家市禄山乘马，以五石土袋试之，能驮者，乃高价市焉，?饲以候禄山；鞍前更连置一小鞍，以承其腹。禄山肉疾转甚，富贵之已极。每朝，常经龙尾道，未尝不南北睥睨，久而方进，即凶逆之萌，常在心矣。禄山旧宅在道政坊，玄宗以其陋隘，更于亲仁坊选宽爽之地，出御库钱更造宅焉。今亲仁坊东南隅玄元观，即其地也。敕所司穷极华丽，不限财物，堂隍院宇，重复?窱，匼帀诘曲，窗牖绮疏，高台曲池，宛若天造，帏帐幔幕，充牣其中。九载，禄山献俘入京，方命入此新宅，玄宗赐银平脱破方八角花鸟药屏帐一具，方圆一丈七尺；金铜铰具、银凿镂、银鏁二具；色丝绦一百副；夹颉罗顶额织成锦帘二领；各紫綊帘罗金铜钩、分错色丝绦贴白檀香床两张，各长一丈，阔六尺；并水葱夹贴绿锦缘白平紬背席二领；绣茸毛毯合银平脱帐一具，方一丈三尺；金铜铰具、绣绫颉夹带、碧绫峻旗、色丝绦百副[9]；贴文牙床二张，各长一丈，阔三尺；水葱夹贴席、红锦缘白平紬背、红异文绣方绣褥、紫紬床帐兼黄金瑶光等并全两内帐设。续赐青罗金鸾绯花鸟子女立马鸡袍袴等，屏风==，红瑞锦褥四领，二色绫褥八领，瑞锦屏两领，龙须夹贴席一十四领，贴文柏床一十四张，白檀香木细绳床一张，绣草敦子三十个。至于厨厩之内，亦以金银饰其器，又赐金平脱五斗饭罂二口，银平脱五斗淘饭魁二，银丝织成篣筐、银织笊篱各一，金银具食藏二，零碎之物不可胜数。虽宫中服御殆不及也。玄宗尝御勤政楼，于御座东闲为设一大金鸡帐，前置一榻，坐之，卷去其帘，以示荣宠。每于楼下宴会，百僚在座，禄山或拨去御帘而出。肃宗谏曰：「自古正殿，无人臣坐之礼，陛下宠之太甚，必将骄也。」上呼太子前曰：「此胡骨状怪异，欲以此厌胜之耳。」